Projektų administravimo ir finansavimo taisyklių

11 priedas

**PROJEKTŲ TINKAMUMO FINANSUOTI IŠ EUROPOS INVESTICIJŲ BANKO PASKOLOS LĖŠŲ VERTINIMO TVARKOS APRAŠAS**

1. Projektų tinkamumo finansuoti iš Europos investicijų banko paskolos lėšų vertinimo tvarkos apraše (toliau – Aprašas) reglamentuojama projekto atitikties Europos investicijų banko (toliau – EIB) nustatytoms išlaidų tinkamumo finansuoti sąlygoms vertinimotvarka, kai projektą planuojama bendrai finansuoti iš Lietuvos Respublikos valstybės biudžeto lėšų (įskaitant atvejus, kai projekto vykdytojo ir (arba) partnerio nuosavų lėšų šaltinis yra Lietuvos Respublikos valstybės biudžeto lėšos) arba projekto visą nuosavų lėšų sumą ar jos dalį planuojama bendrai finansuoti iš projekto vykdytojui ir (arba) partneriui perskolintų EIB paskolos lėšų.
2. Projektų tinkamumo finansuoti iš EIB paskolos lėšų vertinimo tikslas – atsižvelgiant į tai, kad EIB paskola Lietuvai yra suteikta, siekiant užtikrinti Europos Sąjungos struktūrinių fondų lėšomis finansuojamų projektų bendrąjį finansavimą, ir išmokama EIB nustatytomis sąlygomis, užtikrinti projektų, kuriems bendrai finansuoti bus naudojamos EIB paskolos lėšos, atitiktį EIB nustatytiems išlaidų tinkamumo finansuoti reikalavimams.
3. Įgyvendinančioji institucija, atlikdama projekto tinkamumo finansuoti vertinimą, kartu atlieka projektotinkamumo finansuoti iš EIB paskolos lėšų vertinimą– nustato, ar projektas atitinka EIB nustatytas išlaidų tinkamumo finansuoti sąlygas.
4. Projekto tinkamumo finansuoti iš EIB paskolos lėšų vertinimas turi būti atliktas ne vėliau kaip iki Projektų administravimo ir finansavimo taisyklių, patvirtintų Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“ (toliau – Taisyklės), 147 punkte nurodytos paraiškos vertinimo pabaigos. Tuo atveju, jei atlikus projekto tinkamumo finansuoti iš EIB paskolos lėšų vertinimą projektų tinkamumo finansuoti vertinimo ataskaita yra keičiama ir tai turi įtakos projekto tinkamumo finansuoti iš EIB paskolos lėšų vertinimo rezultatams, turi būti atliekamas pakartotinis projekto tinkamumo finansuoti iš EIB paskolos lėšų vertinimas.
5. Projekto tinkamumo finansuoti iš EIB paskolos lėšų vertinimo metu pildomas Projekto tinkamumo finansuoti iš EIB paskolos lėšų patikros lapas, kurio formai pritaria 2014–2020 metų Europos Sąjungos struktūrinių fondų administravimo darbo grupė, sudaryta Lietuvos Respublikos finansų ministro 2013 m. liepos 11 d. įsakymu Nr. 1K-243 „Dėl darbo grupės sudarymo“. Jeigu reikia, tikrindama projektą, įgyvendinančioji institucija paprašo pareiškėjo ir (arba) partnerio pateikti papildomą informaciją ir (ar) dokumentus ir nustato informacijos ir (ar) dokumentų pateikimo terminą Taisyklių 118 punkte nustatyta tvarka.
6. Įgyvendinančiosios institucijos prašymu pareiškėjas turi pateikti projektų, kurių bendra vertė viršija 25 mln. eurų (išskyrus didelės apimties projektus) ir kurie atitinka EIB išlaidų tinkamumo finansuoti reikalavimus, EIB nustatytos formos, kuri skelbiama Europos Sąjungos struktūrinių fondų svetainėje [www.esinvesticijos.lt](http://www.esinvesticijos.lt), projekto aprašymą (toliau – aprašymas). Atlikusi projekto tinkamumo finansuoti iš EIB paskolos vertinimą, įgyvendinančioji institucija vadovaujančiajai institucijai per SFMIS2014 ne vėliau kaip iki sprendimo dėl projekto finansavimo priėmimo dienos aprašymą prideda kartu su kitais vertinimo dokumentais.
7. Tuo atveju, jei EIB paskola yra teikiama didelės apimties projektui, įgyvendinančioji institucija vadovaujančiajai institucijai per SFMIS2014 ne vėliau kaip iki sprendimo dėl projekto finansavimo priėmimo dienos turi pridėti didelės apimties projekto paraišką, nurodytą Taisyklių 101.2 papunktyje, ir su jos vertinimu susijusius dokumentus (nepriklausomų ekspertų atliktą projekto kokybės vertinimą (jei taikoma) ir (arba) Europos Komisijos sprendimą dėl didelės apimties projekto, jeigu toks sprendimas yra priimtas).
8. Įgyvendinančioji institucija atlieka projektų, kurie finansuojami iš EIB paskolos lėšų, tinkamumo finansuoti priežiūrą visą jų įgyvendinimo laikotarpį. Jeigu projekto įgyvendinimo metu keičiasi projekto finansavimo sąlygos, turinčios įtakos projekto tinkamumo finansuoti iš EIB paskolos lėšų sąlygoms, turi būti atliekamas pakartotinis projekto tinkamumo finansuoti iš EIB paskolos lėšų vertinimas:
   1. kai projekto įgyvendinimo metu projekto vykdytojas ir (arba) partneris Finansų ministerijai teikia prašymą perskolinti jam EIB paskolos lėšas, – ne vėliau kaip per 5 darbo dienas (kai projekto vertė didesnė kaip 25 mln. eurų, – per 15 darbo dienų) nuo informacijos apie Finansų ministerijai pateiktą prašymą gavimo įgyvendinančiojoje institucijoje dienos arba
   2. kitais atvejais, kai keičiami projekto finansavimo šaltiniai arba atliekamas esminis projekto sutarties keitimas, numatytas Taisyklių 178.2–178.5 papunkčiuose, – ne vėliau kaip per 5 darbo dienas (kai projekto vertė didesnė kaip 25 mln. eurų, – per 15 darbo dienų) nuo projekto sutarties pakeitimo įsigaliojimo dienos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_